52.		Zápisnica o miestnej obhliadke
			(§ 22 ods. 1 a § 38 ods. 1 ZoSK)
Okresný úrad Michalovce, odbor všeobecnej vnútornej správy
Jilemnického ul. č. 45, 071 01 Michalovce
Č. j.: A/2023/9988/OÚ, OVVS/Ný
Zápisnica
z miestnej obhliadky, spísanej na mieste samom, dňa 24. 5. 2023
Okresný úrad Michalovce, odbor všeobecnej vnútornej správy, Jilemnického ul. č. 45, 071 01 Michalovce, ako príslušný prvostupňový správny orgán vo veciach priestupkov podľa § 50 ods. 1 zákona č. 372/1990 Zb. o priestupkoch v znení neskorších predpisov nariadil rozhodnutím č. j.: A/2023/9877/OÚ, OVVS/Ný zo dňa 9. 5. 2023 miestnu obhliadku podľa § 38 ods. 1 zákona č. 71/1967 Zb. o správnom konaní v znení neskorších predpisov na deň 24. 5. 2023 o 11.00 hod. na parcele č. 345/1, k. ú. Michalovce, na Karpatskej ul. č. 345/16.
Na miestnej obhliadke sú prítomní:
–	Mgr. Andrej Nagy – vedúci oddelenia priestupkov
–	Gabriela Žuchová – poškodená
–	Ján Novotný – obvinený z priestupku
–	Ing. Miroslav Šuba – znalec
–	Eva Horská – zapisovateľka.
Miestna obhliadka sa začala v uvedený deň o 11.00 hod. na pozemku č. parc. 345/1, na Karpatskej ul. č. 345/16 v Michalovciach, ktorý je vo vlastníctve Gabriely Žuchovej. Vlastníctvo k pozemku preukázala listom vlastníctva č. 654, ktorý je založený v spise.
Vedúci oddelenia priestupkov správneho orgánu oboznámil prítomných s predmetom obhliadky a dôvodom, prečo bola obhliadka nariadená.
Predmetom obhliadky sú ovocné stromy a kríky vysadené na pozemku parc. č. 345/1, k. ú. Michalovce, ktoré sú poškodené – zničené.
Dňa 25. 4. 2023 bol správnemu orgánu oznámený priestupok proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, ktorého sa mal dopustiť Ján Novotný, bytom Karpatská ul. č. 347/18, Michalovce tak, že dňa 23. 4. 2023 o 18.15 hod. vstúpil na pozemok parc. č. 345/1, k. ú. Michalovce na Karpatskej ul., ktorého vlastníčkou je Gabriela Žuchová a neznámou tekutinou polial tri ovocné stromy a päť ovocných kríkov, v dôsledku čoho tieto zhnedli a vyschli. Správny orgán usudzuje, že na účely dokazovania v tejto veci je nevyhnutné vykonať obhliadku stavu veci na mieste samom, preto nariadil miestnu obhliadku.
Rozhodnutím č. j.: A/2023/9876/OÚ, OVVS/Ný zo dňa 9. 5. 2023 rozhodol správny orgán o predbežnom opatrení, ktorým uložil Gabriele Žuchovej, bytom Karpatská ul. č. 345/16, Michalovce povinnosť ponechať ovocné kríky v stave, v akom sa nachádzali ku dňu oznámenia priestupku.
Rozhodnutím č. j.: A/2023/9878/OÚ, OVVS/Ný zo dňa 9. 5. 2023 ustanovil správny orgán znalca, Ing. Miroslava Šubu, bytom Gabajova ul. č. 2/45, Michalovce, s cieľom zistenia skutočnej škody, a či poškodenie stromov a kríkov je v dôsledku ich poliatia neznámou tekutinou.
Prítomní na pokyn správneho orgánu vykonali obhliadku ovocných stromov a kríkov, ktoré označila poškodená Gabriela Žuchová. Je to 5 kríkov a 3 stromy z 15 stromov a 25 kríkov. Všetky kríky a stromy sú ovocné (jablone a maliny). Už pohľadom na označené stromy a kríky je zrejmé, že tieto sú vyschnuté a zničené, čo zhodne skonštatovali všetci prítomní.
Správny orgán vyzval prítomných, aby sa k veci vyjadrili.
Poškodená Gabriela Žuchová po poučení správnym orgánom uviedla:
„Dňa 23. 4. 2023 o 18.15 hod. som videla svojho suseda Jána Novotného, ako uteká z mojej záhrady – pozemku parc. č. 345/1 k bráne na konci pozemku, cez ňu vychádza na verejnú komunikáciu a cez hlavný vchod na svoj pozemok. Videla som, ako v ruke drží väčšiu nádobu, ktorú odniesol do svojho domu. Vyšla som do záhrady a zistila som, že pri niektorých ovocných stromoch a kríkoch je naliata tekutina. V ďalších dvoch dňoch tri stromy a 5 kríkov obschlo a zhnedlo. Keďže ja som nepoužila na polievanie a hnojenie žiaden prípravok, nemám pochybnosť, že Ján Novotný mi dňa 23. 4. 2023 zničil stromy a kríky. Keď som sa ho dňa 24. 4. 2023 na to, prečo tak konal, opýtala, vysmial sa mi a povedal, že by som musela preukázať, že škodu mi spôsobil on. Dňa 23. 4. 2023 som v čase medzi 18.00 hod. a 22.00 hod. bola doma sama.
V mojej záhrade videla pohybovať sa túto osobu v čase o 18.15 hod. aj moja suseda Kveta Múdra, bytom Karpatská ul. č. 287/5, Michalovce.“
Obvinený z priestupku Ján Novotný po poučení správnym orgánom uviedol:
„S Gabrielou Žuchovou mám niekoľkoročný spor pre pozemok, ktorý sa nachádza v k. ú. Michalovce, preto nemáme medzi sebou dobrý susedský vzťah. Gabriela Žuchová ma často slovne napáda a vyhráža sa mne a mojej rodine. Vymýšľa si rôzne nepravdy, ktoré rozširuje medzi ostatnými susedmi. Jednou z týchto neprávd je aj obvinenie z priestupku, ktorého som sa mal dopustiť dňa 23. 4. 2023 o 18.15 hod. Popieram, že som v tom čase bol na jej pozemku a polieval jej stromy tekutinou, po ktorej zhnedli a vyschli.
Som zamestnaný vo firme StavMont, s.r.o. Michalovce ako šofér nákladného motorového vozidla. Dňa 23. 4. 2023 som bol mimo miesta bydliska, konkrétne v Českej republike pre materiál a vrátil som sa až o 23.45 hod. Toto svoje tvrdenie môžem preukázať dokladmi (cestovným príkazom vydaným zamestnávateľom, potvrdením od zamestnávateľa, že som pracovnú cestu skutočne vykonal) a prípadne svedeckými výpoveďami konateľa spoločnosti a zamestnanca, ktorý bol so mnou na pracovnej ceste. Ak ich bude chcieť správny orgán vypočuť, oznámim do troch dní ich mená a adresy.
Je nespochybniteľné, že tri ovocné stromy a 5 kríkov je v záhrade Gabriely Žuchovej zničených, ale ja s tým nemám nič spoločné.
Navrhujem, aby pri prerokovávaní priestupku vedeného proti mne boli vypočutí svedkovia a boli zohľadnené doklady, ktoré som uviedol a ktoré predložím správnemu orgánu.“
Znalec pán Ing. Miroslav Šuba uviedol:
„Na pozemku parc. č. 345/1 k. ú. Michalovce, Karpatská ul. sa nachádza 15 ovocných stromov a 25 ovocných kríkov, z ktorých je 5 kríkov a 3 stromy poškodené tak, že úplne vyschli. Už po tejto obhliadke môžem konštatovať, že nevyschli prirodzene, ale zásahom nejakej osoby. Všetky zistené skutočnosti a rozsah škody vyčíslený finančne uvediem v znaleckom posudku, ktorý vypracujem najneskôr do 30. 6. 2023.“
Správny orgán prijal návrh obvineného z priestupku Jána Novotného a vypočuje navrhovaných svedkov, tiež preskúma doklady, na ktoré sa odvoláva. Súčasne mu ukladá povinnosť, aby najneskôr do 5 dní, t. j. do 29. 5. 2023 predložil doklady o preukázaní, že dňa 23. 4. 2023 bol na pracovnej ceste a uviedol mená a adresy svedkov, ktorých môže v tejto veci správny orgán vypočuť a ktorí potvrdia alebo vyvrátia jeho tvrdenie.
Ďalej správny orgán ukladá poškodenej povinnosť, aby uviedla a písomne oznámila mená svedkov na svoje tvrdenie, že sa obvinený dňa 23. 4. 2023 nachádzal v jej záhrade a polial jej kríky neznámou tekutinou, po ktorej zhnedli a vyschli.
Správny orgán vo veci nariadi ústne pojednávanie, na ktoré predvolá účastníkov konania, svedkov, ak budú navrhnutí a znalca.
Predvolanie bude písomné v dostatočnom predstihu, aby si mohli predvolaní zariadiť veci tak, aby sa mohli zúčastniť pojednávania. Zápisnica bola prítomným nahlas prečítaná, nik z prítomných sa nechce viac vyjadriť. Miestna obhliadka je skončená dňa 24. 5. 2023 o 12.25 hod.
Zápisnicu prítomní podpísali.
Za správny orgán: 	Mgr. Andrej Nagy	..........................................................
	Eva Horská	..........................................................
Účastníci konania:	Ján Novotný	..........................................................
	Gabriela Žuchová	..........................................................
Znalec:	Ing. Miroslav Šuba	..........................................................
Poznámka
Zápisnica v správnom konaní sa vyhotovuje o ústnych podaniach a o dôležitých úkonoch v konaní. Zo zápisnice musí byť zrejmé, kto, kde a kedy konanie uskutočnil, predmet konania, ktoré osoby sa na ňom zúčastnili, ako konanie prebiehalo, aké návrhy boli podané, aké opatrenia sa prijali, či boli účastníci konania poučení o svojich právach a povinnostiach, ďalej vyjadrenia ďalších zúčastnených osôb ako sú napr. znalci.
Zápisnicu možno napísať pomocou výpočtovej techniky, písacieho stroja alebo perom. Správny orgán je povinný zápisnicu prečítať, zistiť, či sa prítomní nechcú k zisteným záležitostiam ešte vyjadriť, potom uviesť do zápisnice dátum a čas skončenia a takto dať zápisnicu všetkým podpísať. Odopretie podpísania zápisnice a námietky proti jej obsahu sa v zápisnici poznamenajú.
Zápisnica tvorí podklad pre rozhodovanie správneho orgánu, umožňuje kedykoľvek sa oboznámiť s priebehom konania, najmä s vykonanými dôkazmi a vyjadreniami účastníkov. Zápisnica tvorí súčasť spisu.